Николай Шилдбах е роден на 4 август 1855 г. в дворянско семейство. Баща му Константин Шилдбах е финансист и почетен гражданин на Москва. Завършва през 1875 г. Трето военно Александровско училище в Москва с чин подпоручик от армейската пехота. На 20 август 1876 г. е разпределен в Лейбгвардейския Егерски полк, който пристига в България през есента на 1877 г. Предвидено е на 12/24 октомври да се проведе мащабна военна операция едновременно срещу укрепленията на Долни Дъбник, Горни Дъбник и Телиш. Лейбгвардейският егерски полк на Шилдбах е определен да демонстрира срещу Телиш. Целта е да не се допусне гарнизонът му да се притече на помощ на този при Горни Дъбник, където е планиран основният удар. Един ден преди атаката е проведена рекогносцировка на турските табии (редути). Събраните сведения са крайно недостатъчни за правилното планиране на боя. Не са известни силите на противника, неговото разположение, свойствата на укрепленията и на местността, в която ще се действува. Затова и атакуващите полкове не получават никаква диспозиция и указания за предстоящия бой.